CELEX: 32014R0657
Language: el
Date: 2014-05-15 00:00:00
Title: Κανονισμός (ΕΕ) αριθ. 657/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014 , για την τροποποίηση του κανονισμού (ΕΚ) αριθ. 2173/2005 του Συμβουλίου, όσον αφορά την ανάθεση κατ’ εξουσιοδότηση και εκτελεστικών εξουσιών στην Επιτροπή

27.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 189/108
            
         ΚΑΝΟΝΙΣΜΌΣ (ΕΕ) αριθ. 657/2014 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 15ης Μαΐου 2014
   για την τροποποίηση του κανονισμού (ΕΚ) αριθ. 2173/2005 του Συμβουλίου, όσον αφορά την ανάθεση κατ’ εξουσιοδότηση και εκτελεστικών εξουσιών στην Επιτροπή
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 2173/2005 του Συμβουλίου (2) ανατίθενται στην Επιτροπή εξουσίες για την εφαρμογή ορισμένων διατάξεων του εν λόγω κανονισμού.
            
         
               (2)
            
            
               Συνεπεία της έναρξης ισχύος της Συνθήκης της Λισαβόνας, οι αρμοδιότητες που έχουν ανατεθεί στην Επιτροπή δυνάμει του κανονισμού (ΕΚ) αριθ. 2173/2005 θα πρέπει να εναρμονιστούν με τα άρθρα 290 και 291 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
         
               (3)
            
            
               Για την εφαρμογή ορισμένων από τις διατάξεις του κανονισμού (ΕΚ) αριθ. 2173/2005, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 ΣΛΕΕ, όσον αφορά τις τροποποιήσεις των παραρτημάτων I, ΙΙ και ΙΙΙ του εν λόγω κανονισμού. Έχει ιδιαίτερη σημασία να διεξαγάγει η Επιτροπή τις κατάλληλες διαβουλεύσεις κατά τη διάρκεια του προπαρασκευαστικού έργου της, μεταξύ άλλων και σε επίπεδο εμπειρογνωμόνων. Η Επιτροπή, κατά την προετοιμασία και σύνταξη κατ’ εξουσιοδότηση πράξεων, πρέπει να διασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο.
            
         
               (4)
            
            
               Προκειμένου να εξασφαλισθούν ενιαίες προϋποθέσεις για την εκτέλεση του παρόντος κανονισμού (ΕΕ) αριθ. 2173/2005, θα πρέπει να ανατεθούν εκτελεστικές αρμοδιότητες στην Επιτροπή για να αξιολογήσει και να εγκρίνει υφιστάμενα συστήματα που εγγυώνται τη νομιμότητα και την αξιόπιστη ιχνηλάτηση των προϊόντων ξυλείας που εξάγονται από χώρες-εταίρους, ώστε αυτά να αποτελούν τη βάση εθελοντικού συστήματος αδειών για την επιβολή δασικής νομοθεσίας, τη διακυβέρνηση και το εμπόριο προϊόντων ξυλείας (FLEGT), και να εκπονήσει πρακτικούς κανόνες και τυποποιημένα έγγραφα, συμπεριλαμβανομένης της πιθανής μορφής τους (σε ηλεκτρονική μορφή ή σε χαρτί) σε σχέση με το σύστημα αδειών FLEGT. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (3).
            
         
               (5)
            
            
               Συνεπώς, ο κανονισμός (ΕΚ) αριθ. 2173/2005 θα πρέπει να τροποποιηθεί αναλόγως,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 2173/2005 τροποποιείται ως εξής:
   
               1)
            
            
               Στο άρθρο 4, οι παράγραφοι 2 και 3 αντικαθίστανται από το ακόλουθο κείμενο:
               «2.   Προκειμένου να παρέχονται οι αναγκαίες εγγυήσεις όσον αφορά τη νομιμότητα των συγκεκριμένων προϊόντων ξυλείας, η Επιτροπή αξιολογεί υφιστάμενα συστήματα που εγγυώνται τη νομιμότητα και την αξιόπιστη ιχνηλάτηση των προϊόντων ξυλείας που εξάγονται από χώρες-εταίρους και εκδίδει εκτελεστικές πράξεις για την έγκρισή τους. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 11 παράγραφος 3.
               Τα συστήματα που εγκρίνει η Επιτροπή μπορούν να αποτελούν τη βάση αδειών FLEGT.
               3.   Τα προϊόντα ξυλείας των ειδών που απαριθμούνται στα παραρτήματα Α, Β και Γ του κανονισμού (ΕΚ) αριθ. 338/97 του Συμβουλίου (4). εξαιρούνται από την απαίτηση της παραγράφου 1 του παρόντος άρθρου.
               Η Επιτροπή επανεξετάζει την εν λόγω εξαίρεση λαμβανομένων υπόψη των εξελίξεων στην αγορά και της πείρας που θα αποκτηθεί από την εφαρμογή του παρόντος κανονισμού, υποβάλλει έκθεση περί των ευρημάτων της στο Ευρωπαϊκό Κοινοβούλιο και το Συμβούλιο και παρουσιάζει, εφόσον παρίσταται ανάγκη, τις κατάλληλες νομοθετικές προτάσεις.
               
                  (4)  Κανονισμός (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (ΕΕ L 61 της 3.3.1997, σ. 1).»"
						
            
         
               2)
            
            
               Στο άρθρο 5, η παράγραφος 9 αντικαθίσταται από το ακόλουθο κείμενο:
               «9.   Η Επιτροπή, προκειμένου να εξασφαλισθούν ενιαίες προϋποθέσεις για την εκτέλεση του παρόντος άρθρου, εκδίδει εκτελεστικές πράξεις για τον καθορισμό των διαδικαστικών κανόνων και των τυποποιημένων εγγράφων, συμπεριλαμβανομένης πιθανής μορφής τους. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 11 παράγραφος 3.».
            
         
               3)
            
            
               Το άρθρο 10 αντικαθίσταται από το ακόλουθο κείμενο:
               «Άρθρο 10
               1.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 11α για την τροποποίηση του καταλόγου των χωρών-εταίρων και των αντίστοιχων αρχών χορήγησης αδειών, ο οποίος παρατίθεται στο παράρτημα I.
               2.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 11α για την τροποποίηση του καταλόγου των προϊόντων ξυλείας που απαριθμούνται στο παράρτημα II, στα οποία εφαρμόζεται το σύστημα αδειών FLEGT. Κατά την έγκριση των εν λόγω τροποποιήσεων, η Επιτροπή λαμβάνει υπόψη την εφαρμογή των συμφωνιών εταιρικής σχέσης FLEGT. Οι εν λόγω τροποποιήσεις περιλαμβάνουν τους κωδικούς αριθμούς των εμπορευμάτων, τετραψήφιο κωδικό των κλάσεων ή εξαψήφιο των διακρίσεων της ισχύουσας έκδοσης του παραρτήματος I του εναρμονισμένου συστήματος περιγραφής και κωδικοποίησης εμπορευμάτων.
               3.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 11α για την τροποποίηση του καταλόγου των προϊόντων ξυλείας που απαριθμούνται στο παράρτημα III, στα οποία εφαρμόζεται το σύστημα αδειών FLEGT. Κατά την έγκριση των εν λόγω τροποποιήσεων, η Επιτροπή λαμβάνει υπόψη την εφαρμογή των συμφωνιών εταιρικής σχέσης FLEGT. Οι εν λόγω τροποποιήσεις περιλαμβάνουν τους κωδικούς αριθμούς των εμπορευμάτων, τετραψήφιο κωδικό των κλάσεων ή εξαψήφιο των διακρίσεων της ισχύουσας έκδοσης του παραρτήματος I του εναρμονισμένου συστήματος περιγραφής και κωδικοποίησης εμπορευμάτων και εφαρμόζονται μόνο στις συγκεκριμένες χώρες-εταίρους που περιλαμβάνονται στο παράρτημα III.».
            
         
               4)
            
            
               Το άρθρο 11 τροποποιείται ως ακολούθως:
               
                           α)
                        
                        
                           η παράγραφος 1 αντικαθίσταται ως ακολούθως:
                           «1.   Η Επιτροπή επικουρείται από την επιτροπή για την εφαρμογή της δασικής νομοθεσίας, τη διακυβέρνηση και το εμπόριο (FLEGT). Πρόκειται για επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (5).
                           
                              (5)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).»"
						
                        
                     
                           β)
                        
                        
                           η παράγραφος 2 διαγράφεται·
                        
                     
                           γ)
                        
                        
                           η παράγραφος 3 αντικαθίσταται από το ακόλουθο κείμενο:
                           «3.   Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.»·
                        
                     
                           δ)
                        
                        
                           η παράγραφος 4 διαγράφεται.
                        
                     
         
               5)
            
            
               Παρεμβάλλεται το ακόλουθο άρθρο:
               «Άρθρο 11α
               Άσκηση της εξουσιοδότησης
               1.   Η εξουσία έκδοσης κατ’ εξουσιοδότηση πράξεων ανατίθεται στην Επιτροπή υπό τους όρους του παρόντος άρθρου.
               2.   Η προβλεπόμενη στο άρθρο 10 παράγραφοι 1, 2 και 3 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο πέντε ετών από τις 30 Ιουνίου 2014. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των πέντε ετών. Η εξουσιοδότηση ανανεώνεται αυτομάτως για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις το αργότερο εντός τριών μηνών πριν από τη λήξη κάθε περιόδου.
               3.   Η εξουσιοδότηση που αναφέρεται στο άρθρο 10 παράγραφοι 1, 2 και 3 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης θέτει τέρμα στην εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Η απόφαση δεν επηρεάζει την εγκυρότητα ήδη ισχυουσών κατ’ εξουσιοδότηση πράξεων.
               4.   Η Επιτροπή, μόλις εκδώσει μια κατ’ εξουσιοδότηση πράξη, την κοινοποιεί συγχρόνως στο Ευρωπαϊκό Κοινοβούλιο και στο Συμβούλιο.
               5.   Κατ’ εξουσιοδότηση πράξη που εκδίδεται του άρθρου 10 παράγραφοι 1, 2 και 3 τίθεται σε ισχύ μόνο εάν δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός προθεσμίας δύο μηνών από την κοινοποίηση της πράξης αυτής στο Ευρωπαϊκό Κοινοβούλιο και το Συμβούλιο ή εάν, πριν από τη λήξη της προθεσμίας αυτής, το Ευρωπαϊκό Κοινοβούλιο και το Συμβούλιο έχουν αμφότερα ενημερώσει την Επιτροπή ότι δεν θα διατυπώσουν αντίρρηση. Η προθεσμία αυτή παρατείνεται κατά τέσσερις μήνες με πρωτοβουλία του Ευρωπαϊκού Κοινοβουλίου ή του Συμβουλίου.».
            
         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Μαΐου 2014.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         Δ. ΚΟΥΡΚΟΥΛΑΣ
      
   
   
      (1)  Θέση του Ευρωπαϊκού Κοινοβουλίου της 2ας Απριλίου 2014 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 8ης Μαΐου 2014.
   
      (2)  Κανονισμός (ΕΚ) αριθ. 2173/2005 του Συμβουλίου, της 20ής Δεκεμβρίου 2005, περί δημιουργίας εθελοντικού συστήματος αδειών FLEGT για τις εισαγωγές ξυλείας στην Ευρωπαϊκή Κοινότητα (ΕΕ L 347 της 30.12.2005, σ. 1).
   
      (3)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
   
      ΔΗΛΩΣΗ ΤΗΣ ΕΠΙΤΡΟΠΗΣ
      Στο πλαίσιο του παρόντος κανονισμού, η Επιτροπή υπενθυμίζει τη δέσμευση που ανέλαβε στην παράγραφο 15 της συμφωνίας πλαίσιο για τις σχέσεις Ευρωπαϊκού Κοινοβουλίου και Ευρωπαϊκής Επιτροπής να παρέχει στο Ευρωπαϊκό Κοινοβούλιο πλήρη ενημέρωση και τεκμηρίωση για τις συναντήσεις που πραγματοποιεί με εθνικούς εμπειρογνώμονες στο πλαίσιο των εργασιών της για την προετοιμασία κατ’ εξουσιοδότηση πράξεων.